KOMMISSIONENS BESLUTNING

af 30. november 1999

om ændring af beslutning 96/301/EF og om bemyndigelse af medlemsstaterne til midlertidigt at træffe hasteforanstaltninger mod spredning af Pseudomonas solanacearum (Smith) Smith, for så vidt angår Egypten

(meddelt under nummer K(1999) 3980)

(1999/842/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 1999/53/EF(2), særlig artikel 15, stk. 3, og

ud fra følgende betragtninger:

(1) Hvis en medlemsstat skønner, at der er overhængende fare for indslæbning på dens område af Pseudomonas solanacearum (Smith) Smith, årsagen til kartoffelbrunbakteriose, fra et tredjeland, kan den midlertidigt træffe alle nødvendige supplerende foranstaltninger til at beskytte sig mod denne fare.

(2) På grund af stadige påvisninger af Pseudomonas solanacearum (Smith) Smith i kartofler med oprindelse i Egypten vedtog en række medlemsstater, nemlig Frankrig, Finland, Spanien og Danmark, i 1996 foranstaltninger til at indføre forbud mod import af kartofler med oprindelse i Egypten for at sikre en mere effektiv beskyttelse mod indslæbning fra Egypten af Pseudomonas solanacearum (Smith) Smith i disse medlemsstater.

(3) Kommissionen bemyndigede ved beslutning 96/301/EF(3) medlemsstaterne til midlertidigt at træffe supplerende foranstaltninger mod spredning af Pseudomonas solanacearum (Smith) Smith for så vidt angår Egypten; på grund af et betydeligt antal påvisninger af Pseudomonas solanacearum (Smith) Smith i importerede kartofler med oprindelse i Egypten i importsæsonen 1996/97 blev beslutning 96/301/EF ændret og yderligere skærpet ved Kommissionens beslutning 98/105/EF(4), og det blev forbudt at importere kartofler med oprindelse i Egypten til EF, medmindre de hasteforanstaltninger mod spredning af Pseudomonas solanacearum (Smith) Smith, der er fastsat i bilaget til sidstnævnte beslutning, blev overholdt.

(4) I importsæsonen 1997/98 vedtog Finland og Danmark på grundlag af fortsatte påvisninger af Pseudomonas solanacearum (Smith) Smith i kartofler med oprindelse i Egypten henholdsvis den 2. april 1998 og den 9. maj 1998 at indføre et forbud mod import af kartofler med oprindelse i Egypten for at sikre en mere effektiv beskyttelse mod indslæbning fra Egypten af Pseudomonas solanacearum (Smith) Smith i Finland og Danmark.

(5) Det har således vist sig, at de skærpede foranstaltninger i beslutning 98/105/EF enten ikke er tilstrækkelige til at forhindre indslæbning af Pseudomonas solanacearum (Smith) Smith eller ikke er blevet overholdt; det har bl.a. vist sig, at de såkaldte "områder, der opfylder betingelserne", hvor der ikke er konstateret udbrud af Pseudomonas solanacearum (Smith) Smith, ikke yder tilstrækkelig sikkerhed mod indslæbningsrisikoen, og de bør derfor ændres.

(6) Kommissionen bemyndigede derfor ved beslutning 98/503/EF(5) medlemsstaterne til at træffe midlertidige hasteforanstaltninger mod spredningen af Pseudomonas solanacearum (Smith) Smith for så vidt angår Egypten med udgangspunkt i begrebet "skadegørerfrie områder", hvor Pseudomonas solanacearum (Smith) Smith vides ikke at forekomme som fastslået ved officielle undersøgelser og overvågningsprocedurer i overensstemmelse med "FAO International Standard for Phytosanitary Measures Part 4: Pest Surveillance - Requirements for the Establishment of Pest Free Areas".

(7) I importsæsonen 1998/99 er der atter blevet påvist en række tilfælde af Pseudomonas solanacearum (Smith) Smith i importerede kartofler med oprindelse i Egypten.

(8) Som følge af ovennævnte tilfælde blev der den 3. april 1999 i overensstemmelse med beslutning 98/503/EF udstedt forbud mod import til EU's område af knolde af Solanum tuberosum L. med oprindelse i Egypten for resten af importsæsonen 1998/99, og der blev foretaget en vurdering af situationen.

(9) Egypten underrettede Kommissionen om, at der administrativt var taget skridt til at styrke den kontrol af høsten, håndteringen og emballeringen af kartofler, der foretages af den egyptiske centraladministration for plantekarantæne. Egypten bekræftede desuden, at foranstaltningerne er blevet skærpet over for eksportører, som ikke overholder de egyptiske retningslinjer for eksport af kartofler til EU.

(10) Egypten underrettede også Kommissionen om, at dets myndigheder vil anvende en streng kontrolordning for at sikre, at de godkendte "skadegørerfrie områder" vedvarende holdes fri for ovennævnte patogen.

(11) Det er således muligt for Kommissionen atter at opstille en liste over de "skadegørerfrie områder", som er blevet godkendt i Egypten i overensstemmelse med den nævnte internationale FAO-norm.

(12) Kommissionen sørger for, at Egypten stiller alle tekniske oplysninger, hvad angår undersøgelser og overvågning med henblik på godkendelse af sådanne "skadegørerfrie områder" i overensstemmelse med nævnte internationale FAO-norm, til rådighed, så Kommissionen kan foretage den fornødne evaluering af ovennævnte foranstaltning; de tekniske oplysninger skal være tilstrækkeligt detaljerede til at bevise, at der er taget tilstrækkeligt hensyn til de særlige risikofaktorer i såvel delta- som ørkenregionen i forbindelse med godkendelsen af de "skadegørerfrie områder" i Egypten.

(13) Virkningerne af hasteforanstaltningerne vil løbende blive evalueret i importsæsonen 1999/2000; det bør nærmere angives, hvilke følger det har, hvis det konstateres, at betingelserne i denne beslutning ikke er blevet overholdt.

(14) De officielle undersøgelser til sporing af den latente smitte med Pseudomonas solanacearum (Smith) Smith foretages i overensstemmelse med Fællesskabets testprogram, som for nylig blev fastsat i Rådets direktiv 98/57/EF(6) om bekæmpelse af Ralstonia solanacearum (Smith) Yabuuchi et al.

(15) Det skal af punkt 5 i bilaget til beslutning 96/301/EF tydeligt fremgå, at angivelsen om, at yderligere eksport indstilles, vedrører det pågældende "godkendte skadegørerfrie område".

(16) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed (i det følgende benævnt komitéen) -

VEDTAGET FØLGENDE BESLUTNING:

Artikel 1

I beslutning 96/301/EF foretages følgende ændringer:

1) Artikel 1a affattes således: "Artikel 1a

1. Som undtagelse fra artikel 1 kan knolde af Solanum tuberosum L. med oprindelse i de 'skadegørerfrie områder' i Egypten, der omhandler i stk. 2, i importsæsonen 1999/2000 indføres til Fællesskabets område, hvis de bestemmelser, der er fastsat for knolde, der dyrkes i disse områder, og som er fastsat i bilaget til denne beslutning, overholdes.

2. Kommissionen fastsætter, om de 'skadegørerfrie områder' i Egypten for importsæsonen 1999/2000 er blevet godkendt i overensstemmelse med 'FAO International Standard for Phytosanitary Measures Part 4: Pest Surveillance - Requirements for the Establishment of Pest Free Areas', særlig nr. 2.3 heri, og opstiller en liste over godkendte 'skadegørerfrie områder' med nøje identifikation af de marker, der er beliggende i ovennævnte 'skadegørerfrie områder'. Kommissionen sender denne liste til komitéen og til medlemsstaterne."

2) I artikel 1b ændres "1998/99" til "1999/2000".

3) I artikel 2 ændres "30. august 1999" til "30. august 2000".

4) I artikel 3 ændres "artikel 1" til "artikel 1, 1a og 1b".

5) I artikel 4 ændres "30. september 1999" til "30. september 2000".

6) Punkt 1, litra c), første led, i bilaget til beslutningen affattes således: "- være avlet af kartofler, der enten har direkte oprindelse i Fællesskabet, eller som engang blev avlet af sådanne kartofler, være produceret i et godkendt 'skadegørerfrit område' som fastsat i artikel 1a i denne beslutning og umiddelbart inden lægningen være officielt undersøgt for latent smitte efter EF's testprogram som fastsat i Kommissionens direktiv 98/57/EF, og ved denne undersøgelse skal kartoflerne være erklæret fri for Pseudomonas solanacearum (Smith) Smith".

7) I punkt 1, litra c), tredje led, i bilaget til beslutningen ændres "1998/99" til "1999/2000" og "1. december 1998" ændres til "1. december 1999".

8) Punkt 1, litra c), femte led, i bilaget til beslutningen affattes således: "- være officielt undersøgt for latent smitte på grundlag af prøver af hver sending; i eksportsæsonen skal der udtages mindst én prøve for hvert af de i litra a) omhandlede områder, som er repræsenteret i sendingen, men der skal under alle omstændigheder udtages mindst fem prøver til laboratorieanalyse i overensstemmelse med EF's testprogram som fastsat i direktiv 98/57/EF, og ved denne undersøgelse skal kartoflerne være erklæret fri for Pseudomonas solanacearum (Smith) Smith".

9) I punkt 1, litra c), sidste led, i bilaget til beslutningen ændres "1. december 1998" til "1. december 1999".

10) I punkt 5 i bilaget til beslutningen affattes andet punktum således: "Listen over godkendte skadegørerfrie områder tilpasses af Kommissionen på baggrund af disse resultater og konstateringerne i henhold til punkt 2 og 3; i forbindelse med underretning om mistanke, jf. punkt 4, tilpasses listen over 'godkendte skadegørerfrie områder' med en angivelse om, at yderligere eksport indstilles fra det pågældende skadegørerfrie område, indtil mistanken om tilstedeværelse af Pseudomonas solanacearum (Smith) Smith er blevet bekræftet eller tilbagevist."

Artikel 2

Denne beslutning er rettet til medlemsstaterne.

Udfærdiget i Bruxelles, den 30. november 1999.

På Kommissionens vegne

David BYRNE

Medlem af Kommissionen

(1) EFT L 26 af 31.1.1977, s. 20.

(2) EFT L 142 af 5.6.1999, s. 29.

(3) EFT L 115 af 9.5.1996, s. 47.

(4) EFT L 25 af 31.1.1998, s. 101.

(5) EFT L 225 af 12.8.1998, s. 34.

(6) EFT L 235 af 21.8.1998, s. 1.